Andijondagi “Yulduz” podstansiyasida ikkinchi transformator kuchlirog‘iga almashtiriladi

Davomi: Andijondagi “Yulduz” podstansiyasida transformatorni almashtirish ishlari 24—29-dekabrda emas, 2020-yil yanvarida amalga oshiriladi
Joriy yilning 24-dekabr kunidan 29-dekabr kuniga qadar Andijon viloyatining shahar va tumanlarida elektr energiyasi ta’minotida vaqtincha uzilishlar bo‘ladi. Bu haqda “Daryo”ga “Andijon hududiy elektr tarmoqlari korxonasi” AJ matbuot xizmati xabar bermoqda.

Uzilishlarning asosiy sababi sifatida Andijon tumani hududida joylashgan 220/110/10 kV kuchlanishli “Yulduz” podstantsiyasida 125 000 kV quvvatli 2-kuch transformatorini 200 000 kV quvvatli kuch transformatoriga almashtirish ishlari olib borilishi bilan izohlashgan.
Qayd etilishicha, ushbu vaqt davomida Andijon shahri va barcha tumanlarda elektr energiyasi ta’minotida vaqtincha qisqa muddatli uzilishlar bo‘ladi.
— Mazkur ishlarni amalga oshirish davrida elektr energiya ta’minotidagi uzilishlar uchun iste’molchilardan uzr so‘raymiz, — deyiladi xabarda.
Farg‘ona viloyati Uchko‘prik tumanida yashovchi Dilshod Jo‘rabekov ismli ijtimoiy tarmoq foydalanuvchisining “Daryo”ga yozishicha, saylovdan so‘ng mazkur tumanda ham elektr ta’minotida uzilishlar ko‘paygan.
Izoh: 25-dekabr kuni xabarning sarlavhasi o‘zgartirildi, tahrirgacha sarlavha: “Parlament saylovlari yakunlangach, Andijonda elektr energiyasida uzilishilar bo‘lishi xabar qilinyapti” degan mazmunda edi.